Garbage

Garbage ― американска рок група основана во 1993 година во градот Медисон. Членови на групата се Шкотланѓанката Ширли Менсон (вокал) и американските музичари Дјук Ериксон (гитара, бас, клавијатури), Стив Маркер (гитара, клавијатури) и Буч Виг (тапани, продукција). Сите четворица членови учествуваат во процесот на пишување песни и продукција. Garbage има продадено преку 17 милиони албуми ширум светот.
Првиот албум на групата (Garbage) бил објавен во 1995 година, а по неговото објавување добил позитивни оценки од критиката. Албумот се продал во преку четири милиони копии. По објавувањето на албумот групата во 1995 и 1996 година издала уште поуспешни синглови, меѓу кои и „Stupid Girl“ и „Only Happy When It Rains“. Вториот албум ''Version 2.0'', го објавиле во 1998 година по едногодишна продукција. Албумот бил подеднакво успешен, се нашол на врвот на топ-листата за албуми во Обединетото Кралство и добил две номинации за награда Греми. По овој албум, групата Garbage учествувала во копродукцијата и ја извеле тематската песна од деветнаесеттиот филм за Џејмс Бонд ''„Светот не е доволен“'' (1999).
Третиот албум на Garbage, ''Beautiful Garbage,'' исто така бил позитивно оценет од критиката, но не се продавал толку добро како нивните два претходни албума. Garbage тивко се распаднала сред проблематичната продукција на нивниот четврти албум ''Bleed Like Me'', но подоцна членовите се обединиле за да го завршат албумот, кој бил издаден во 2005 година и се искачил на четвртото место во САД (највисоко место за оваа група). Групата ја прекинала својата концертна турнеја ''Bleed Like Me'' и објавиле пауза на неодредено време, нагласувајќи дека не се распаднале, туку дека сакаат да остварат пооделни интереси. Нивната пауза била накратко прекината во 2007 година, кога групата снимила нови песни за нивниот албум со најголеми хитови - ''Absolute Garbage''. Групата повторно се обединила во 2011 година, и во 2012 година го објавила албумот ''Not Your Kind of People''. Следниот албум, ''Strange Little Birds'', го објавиле во 2016 година, а седмиот студиски албум, ''No Gods No Masters'', бил објавен во 2021 година.
1 Музички стил
Музичкиот стил на Garbage се опишува како алтернативен рок, електронски рок, електропоп, трип хоп, пост-гранџ, индустриски рок, денс-рок, и хард рок. Членовите на Garbage се труделе да направат лесни поп песни со примеси од различни жанрови, а Стив Маркер рекол дека групата се трудела да „да ја направи поп музиката да звучи што е можно поужасно“. Линдзи Золад од Pitchfork забележала дека групата Garbage доминирала во славните денови на алтернативниот рок „најверојатно затоа што нивниот звук беше макотрпен спој на речиси сè што се пуштало во етерот: електроника, панк, индустриски рок, гранџ и повремено трип-хоп“. Исто така, ''Vice'' напишал дека од нивниот уникатен микс на стилови како трип-хоп, гранџ, рок, техно и шугејз, Garbage во потрагата по „еден вид перверзна убавина... направил еден вид нелагодна оригиналност“.
Инспирација за Garbage биле: The Velvet Underground, Iggy & The Stooges, T. Rex, Roxy Music, The Pretenders, Siouxsie and the Banshees, Blondie, Cocteau Twins, Пети Смит, The Smashing Pumpkins и Дејвид Боуви.
2 Членови
* Ширли Менсон – вокал, гитара, клавијатури
* Дјук Ериксон – гитара, бас, клавијатури, придружни вокали
* Стив Маркер – гитара, бас, клавијатури, придружни вокали
* Буч Виг – тапани, перкусии, клавијатури, придружни вокали
3 Награди и номинации
Garbage имала педесет и седум номинации, и освоила петнаесет награди. Garbage, покрај другите, била номинирана и за наградите Греми и BRIT наградите.
4 Дискографија
Студиски албуми
*''Garbage'' (1995)
*''Version 2.0'' (1998)
*''Beautiful Garbage'' (2001)
*''Bleed Like Me'' (2005)
*''Not Your Kind of People'' (2012)
*''Strange Little Birds'' (2016)
*''No Gods No Masters'' (2021)
*''Let All That We Imagine Be the Light'' (2025)
5 Наводи